paragraph_text: Film je nastao o 119. obljetnici rođenja hrvatskoga blaženika, skorašnjega svetca, domoljuba i mučenika, nadbiskupa zagrebačkoga, kardinala Alojzija Stepinca. Ne robujući šablonama žanra, scenarist Piskač se na intrigantan način poigrava paralelama između nedovoljno poznate povijesne drame, odnosno između montiranoga procesa kardinalu i suvremenih zbivanja. U filmu se na podlozi povijesnih vrela, suvremenih činjenica i znanstvenih otkrića govori o dvama ključnim povijesnim likovima koji su obilježili hrvatsku povjesnicu 20. stoljeća – o Titu i Stepincu. Autori se pritom dramom i sudbinom kardinala Stepinca koriste kao ilustracijom i metaforom za sagledavanje crne bilance jednoga bezbožnog, nasiljem obilježenoga poretka, koji je na bestijalan način obračunavao sa svima koji su mu smetali i koji mu se nisu bespogovorno podvrgli.